Document ID: 32009R0697

KOMISIJAS REGULA (EK) Nr. 697/2009
(2009. gada 31. jūlijs),
ar kuru groza Regulu (EK) Nr. 1913/2006, ar ko nosaka sīki izstrādātus noteikumus euro agromonetārā režīma piemērošanai lauksaimniecībā, attiecībā uz noteicošajām dienām programmā “Augļi skolai” un atkāpjas no minētās regulas
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 15. decembra Regulu (EK) Nr. 2799/98, ar ko nosaka euro agromonetāro režīmu (1), un jo īpaši tās 9. pantu,
tā kā:
(1)
Ar Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (2) un Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (3), kuras grozītas ar Regulu (EK) Nr. 13/2009 (4), izveidoja Kopienas līdzfinansētu programmu “Augļi skolai”.
(2)
Kopienas atbalsta piešķīrumi, kas minēti Komisijas 2009. gada 7. aprīļa Regulā (EK) Nr. 288/2009, ar kuru paredz sīki izstrādātus noteikumus par Padomes Regulas (EK) Nr. 1234/2007 piemērošanu attiecībā uz Kopienas atbalstu augļu un dārzeņu, pārstrādātu augļu un dārzeņu un banānu produktu piegādei bērniem mācību iestādēs saskaņā ar programmu “Augļi skolai” (5), ir izteikti euro. Tāpēc ir jānosaka noteicošā diena attiecībā uz to dalībvalstu valūtu maiņas kursu, kuras nav ieviesušas euro.
(3)
Ar Komisijas Regulu (EK) Nr. 1913/2006 (6) paredzētas noteicošās dienas attiecībā uz maiņas kursu, ko piemēro Kopienas tiesību aktos saistībā ar kopējās lauksaimniecības politikas īstenošanu. Ir lietderīgi paredzēt noteicošās dienas, kas īpaši saistītas ar programmas “Augļi skolai” īstenošanu. Atšķirīga noteicošā diena tomēr ir jānosaka vienīgi laika periodam no 2009. gada 1. augusta līdz 2010. gada 31. jūlijam.
(4)
Tāpēc attiecīgi jāgroza Regula (EK) Nr. 1913/2006.
(5)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Regulā (EK) Nr. 1913/2006 aiz 5. panta iekļauj šādu 5.a pantu:
“5.a pants
Ar programmu “Augļi skolai” saistītā atbalsta apjoms un maksājumi
Atbalstam, ko piešķir augļu un dārzeņu, pārstrādātu augļu un dārzeņu un banānu produktu piegādei bērniem un kas minēts Komisijas Regulas (EK) Nr. 288/2009 (7) 1. pantā, noteicošā diena attiecībā uz maiņas kursu ir 1. janvāris pirms tā laika perioda, kurš noteikts minētās regulas 4. panta 1. punktā.
2. pants
Atkāpjoties no 5.a panta Regulā (EK) Nr. 1913/2006, kas grozīta ar šo regulu, laika periodam no 2009. gada 1. augusta līdz 2010. gada 31. jūlijam noteicošā diena, kas paredzēta minētajā pantā, ir 2009. gada 31. maijs.
3. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 31. jūlijā

Labels: 17
10
0
3
12
15